News Update: Elon Musk ขายหุ้นอีกเกือบ 1 ล้านหุ้น ใกล้ถึงเป้าหมายขายหุ้น Tesla 10% ตามโพลทวิต เตรียมจ่ายภาษีครั้งประวัติศาสตร์ 3.7 แสนล้านบาท - FINNOMENA
Elon Musk ขายหุ้น Tesla เพิ่มอีก 934,090 หุ้น หรือคิดเป็นมูลค่าประมาณ 1,020 ล้านดอลลาร์ ใกล้ถึงเป้าหมายขายหุ้น 10% จากที่ถืออยู่ตามโพลทวิตก่อนหน้านี้
29 ธ.ค. 2564

Elon Musk ขายหุ้น Tesla เพิ่มอีก 934,090 หุ้น หรือคิดเป็นมูลค่าประมาณ 1,020 ล้านดอลลาร์ ใกล้ถึงเป้าหมายขายหุ้น 10% จากที่ถืออยู่ตามโพลทวิตก่อนหน้านี้
นอกจากนี้ Elon Musk ยังใช้สิทธิ Option ที่ได้รับเป็นแพ็กเกจค่าตอบแทนเมื่อปี 2012 ในการซื้อหุ้น Tesla เกือบ 1.6 ล้านหุ้น ที่ราคาหุ้นละ $6.24 โดย Wall Street Journal รายงานว่า การใช้สิทธิ Option หุ้นของ Elon Musk ในไตรมาสนี้ทำให้เขาถือครองหุ้น Tesla เพิ่มขึ้นเป็นกว่า 177 ล้านหุ้น จาก 170.5 ล้านหุ้น
ตั้งแต่ 8 พ.ย. Elon Musk เทขายหุ้น Tesla จำนวนมากเพื่อนำเงินส่วนหนึ่งมาจ่ายภาษี โดยเขาได้ตั้งโพลทวิตเตอร์ถามความเห็นว่าเขาควรขายหุ้น 10% จากทั้งหมด เพื่อนำไปจ่ายภาษีหรือไม่
กฎ 10b5-1 ของ ก.ล.ต.สหรัฐฯ ระบุว่า บุคคลภายในซึ่งรวมถึงซีอีโอสามารถซื้อขายหุ้นของบริษัทได้ด้วยตัวเอง โดยต้องประกาศล่วงหน้าว่าจะซื้อขายเมื่อใดเพื่อป้องกันตนเองจากข้อกล่าวหาการซื้อขายหลักทรัพย์โดยใช้ข้อมูลวงใน
ราคาหุ้น Tesla ปรับตัวขึ้นมากกว่า 54% ในปีนี้ ส่งผลให้ Elon Musk ในวัย 50 ปี กลายมาเป็นมหาเศรษฐีที่ร่ำรวยที่สุดในโลก ด้วยมูลค่าสินทรัพย์กว่า 275,000 ล้านดอลลาร์ ตามประมาณการของ Forbes
ใบเรียกเก็บภาษีของ Elon Musk อาจมีมูลค่าสูงสุดในประวัติศาสตร์สหรัฐฯ โดยภาษีเงินได้ของเขาอยู่ที่ประมาณ 11,000 ล้านดอลลาร์ (ประมาณ 370,000 ล้านบาท) โดยเขาต้องจ่ายภาษีดังกล่าวเพื่อรับแพ็กเกจค่าตอบแทนในรูปแบบของ Option มูลค่ากว่า 23,000 ล้านดอลลาร์ ที่จะหมดอายุในเดือน ส.ค. ของปีหน้า
เมื่อสัปดาห์ที่ผ่านมา Elon Musk ให้สัมภาษณ์กับ The Babylon Bee เว็บไซต์เสียดสีฝั่งอนุรักษ์นิยมว่า เขาได้ขายหุ้นแล้วเกือบ 10% จากทั้งหมดที่มีอยู่ พร้อมใช้สิทธิ Optiom หุ้นไปด้วย โดยเขาต้องการเสียภาษีอย่างถูกต้องที่สุด
โดยวันต่อมาเขาได้ชี้แจงเพิ่มเติมผ่านทวิตเตอร์ว่า เมื่อเขาขายครบตาม 10b ที่ประกาศไปก่อนหน้านี้ เขาจะขายหุ้นเพิ่มอีก 2-3 รอบ แต่มันใกล้สิ้นสุดลงแล้ว
นักวิเคราะห์บางคนคาดว่า Elon Musk ยังต้องขายหุ้นอีกหลายล้านหุ้นเพื่อให้ถึงเป้าหมาย 10% หรือรวมแล้วประมาณ 17 ล้านหุ้น โดยล่าสุด Tesla ยังไม่ได้ให้ข้อมูลเพิ่มเติมเกี่ยวกับยอดรวมหุ้นที่ Elon Musk วางแผนจะขายเพื่อบรรลุเป้าหมายดังกล่าว
อ้างอิง: https://www.cnbc.com/2021/12/29/elon-musk-sells-another-1-billion-in-tesla-shares-nearing-10percent-target.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Elon Musk
News Update
Tesla
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA